## Rješenje Ustavnog suda Republike Hrvatske broj U-II-1177/1999. od 12. siječnja 2000.

### NN 7/2000 (20.1.2000.), Rješenje Ustavnog suda Republike Hrvatske broj U-II-1177/1999. od 12. siječnja 2000.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu: dr. sc. Smiljko Sokol, predsjednik
Suda te suci dr. sc. Velimir Belajec, Marijan Hranjski dr. iur., dr. sc.
Petar Klarić, Jurica Malčić, mr. sc. Ivan Matija, Ivan Mrkonjić, dr. iur.,
dr. sc. Jasna Omejec, Emilija Rajić, Vice Vukojević dr. iur. i Milan Vuković
dr. iur., odlučujući o prijedlogu Socijaldemokratske partije Hrvatske,
koju zastupa predsjednik Ivica Račan, za pokretanje postupka za ocjenu
suglasnosti s Ustavom Uredbe o proglašenju 24. siječnja 2000. godine neradnim
danom, na sjednici održanoj dana 12. siječnja 2000. godine, donio je

## **RJEŠENJE**

I. Ne prihvaća se prijedlog za pokretanje postupka za ocjenu suglasnosti
s Ustavom Uredbe o proglašenju 24. siječnja 2000. godine neradnim danom
("Narodne novine", br. 143/99).

II. Ovo rješenje objavit će se u "Narodnim novinama".

Obrazloženje

Socijaldemokratska partija Hrvatska (nastavno: SDP) podnijela je prijedlog
za pokretanje postupka za ocjenu suglasnosti s Ustavom Uredbe o proglašenju
24. siječnja 2000. godine neradnim danom ("Narodne novine", br. 143/99).

Podnositelj prijedloga smatra da Vlada Republike Hrvatske nije imala
ovlasti za donošenje osporene Uredbe jer se njome razrađuju Ustavom utvrđena
prava i slobode čovjeka i građanina, što je u suprotnosti s odredbom članka
88. stavka 1. Ustava. Navodi da su Uredbom povrijeđena temeljna ustavna
načela vladavine prava (čl. 3) i načelo ustavnosti i zakonitosti (čl. 5.)
ističe da je Uredba u suprotnosti s odredbom članka 49. st. 1. Ustava,
koja određuje da su poduzetnička i tržišna sloboda temelj gospodarskog
ustroja Republike Hrvatske, članka 50. stavka 2. Ustava koji određuje da
se poduzetnička sloboda i vlasnička prava mogu iznimno ograničiti zakonom
radi zaštite interesa i sigurnosti Republike Hrvatske, prirode, ljudskog
okoliša i zdravlja ljudi: te da Uredba nije sukladna odredbi članka 91.
st. 2. Ustava koja određuje da se zakonom čija primjena traži financijska
sredstva moraju predvidjeti izvori tih sredstava.

Povrede navedenih Ustavnih odredaba SDP obrazlaže ističući razloge zbog
kojih smatra da je Vlada Republike Hrvatske odredila upravo 24. siječnja
2000. za dan održavanja predsjedničkih izbora. Navodi da je kao dan održavanja
izbora za predsjednika Republike Hrvatske trebao biti određen neradni dan
- nedjelja 23. siječnja 2000. - kako se poslodavcima ne bi nametala obveza
da zaposlenicima i za 24. siječnja 2000., kao neradni dan, isplate naknadu
plaće.

Predlaže da Ustavni sud ukine Uredbu o proglašenju 24. siječnja 2000.
godine neradnim danom.

Tijekom ustavnosudskog postupka prijedlog je upućen na odgovor Vladi
Republike Hrvatske.

U dostavljenom odgovoru Vlada Republike Hrvatske obrazlaže na čemu temelji
ovlaštenja za donošenje Uredbe i iznosi razloge zbog kojih prijedlog smatra
neutemeljenim.

Prijedlog nije osnovan.

Navodi i razlozi koje iznosi podnositelj prijedloga o tome da je izbore
trebalo raspisati u neradni dan, tj. u nedjelju 23. siječnja 2000., a ne
u ponedjeljak 24. siječnja 2000., nisu od pravne važnosti u ovoj stvari.
Datum održavanja izbora politička je odluka Vlade koja se ravna po načelima
svrsishodnosti, a ne ustavnosti i zakonitosti. Ustavni sud ne može odlučivati
o tome da li bi neki drugi datum za održavanje izbora bio svrsishodniji
od onog određenog u osporenoj Uredbi jer to pitanje nije podložno kontroli
ustavnosti i zakonitosti.

Treba, suprotno stajalištu podnositelja prijedloga, ustanoviti da je
Vlada bila ovlaštena odrediti da je dan održavanja izbora neradni dan.
To proizlazi iz članka 2. Zakona o ovlasti Vlade Republike Hrvatske da
uredbama uređuje pojedina pitanja iz djelokruga Zastupničkog doma Hrvatskoga
državnog sabora ("Narodne novine", br. 102/99), po kojem se Vlada ovlašćuje
da u razdoblju od dana raspuštanja ili isteka mandata Zastupničkog doma
Hrvatskoga državnog sabora pa do dana prvog zasjedanja novoizabranog Zastupničkog
doma, uredbama uređuje pojedina pitanja iz djelokruga Zastupničkog doma,
osim onih pitanja koja prema Ustavu Republike Hrvatske može određivati
samo Hrvatski državni sabor i donošenja ili izmjena državnog proračuna,
te propisivanja poreza. Ovo se ovlaštenje, kao iznimka od stavka 1. spomenute
Uredbe, odnosi i na pitanja koja se ne odnose na tekuću gospodarsku politiku.

S obzirom na okolnost što je istekao mandat zastupnicima Zastupničkog
doma Hrvatskoga državnog sabora, a izbori su Odlukom o raspisivanju izbora
za predsjednika Republike Hrvatske ("Narodne novine, br. 143/99) zakazani
za 24. siječnja 2000., nesumnjivo je bila dužnost Vlade poduzeti što je
bilo potrebno da se izbori uredno obave i da se omogući što veći izlazak
birača na izbore.

Nije opravdano stajalište podnositelja prijedloga da Vlada nije bila
ovlaštena donijeti spomenute propise jer da se oni odnose "... na razradu
Ustavom utvrđenih sloboda i prava čovjeka i građanina...", te da se zbog
toga na Vladu nije mogla delegirati ovlast za donošenje spomenute Uredbe
(stavak 1. članka 88. Ustava). Određivanje jednog (ili dva) dana neradnim
u tijeku godine (a s obzirom na to kada se održavaju izbori i za vrijeme
duže od godine dana), ne može se smatrati "razradom Ustavom utvrđenih sloboda
i prava čovjeka i građanina" u smislu citirane odredbe Ustava. Odredba
članka 2. osporene Uredbe odnosi se na sve poduzetnike na jednak način
pa je time udovoljeno odredbi članka 49. stavka 2. Ustava, po kojem je
država dužna svim poduzetnicima osigurati jednak pravni položaj na tržištu.

Slijedom izloženog, Ustavni sud je, temeljem odredbe članka 41. stavak
1. Ustavnog zakona o Ustavnom sudu Republike Hrvatske ("Narodne novine",
br. 99/99), odlučio da prijedlog ne prihvati.

Odluka o objavi ovog rješenja temelji se na odredbi članka 28. Ustavnog
zakona o Ustavnom sudu Republike Hrvatske.

Broj: U-II-1177/1999
Zagreb, 12. siječnja 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Rješenje, NN 7/2000-78